ไฟแนนเซียลไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

TPOLY คว้างานใหม่ 433 ล้านบาท
นายเจริญ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า ได้ลงนามในสัญญาก่อสร้างจำนวน 3 โครงการ มูลค่ารวม 433.7 ล้านบาท แบ่งเป็นสัญญากับมหาวิทยาลัยนราธิวาสราชนครินทร์ โครงการก่อสร้างอาคารโรงพยาบาลคณะแพทยศาสตร์ มูลค่า 249.80 ล้านบาท โครงการก่อสร้างอาคารคณะพยาบาลศาสตร์ มูลค่างาน 119.90 ล้านบาท และสร้างอาคารเรียนชั้นมัธยมปลาย โรงเรียนอัสสัมชัญระยอง มูลค่างาน 64 ล้านบาท 
สำหรับในปี 2553 บริษัทยังคงเป้ารายได้ขยายตัว 1020% จากปี 2552 ที่คาดว่าจะทำได้ 2,100 ล้านบาท เพราะยังคงทยอยรับรู้รายได้จากงานในมือ (Backlog) เข้ามาต่อเนื่อง ขณะเดียวกันยังได้รับปัจจัยบวกจากโครงการลงทุนของภาครัฐอีกด้วย
TNDT ตั้งเป้ารายได้ปีนี้ 360 ล้าน
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) กล่าวถึงผลประกอบการประจำปี 2552 ว่า บริษัทมีรายได้ 295.08 ล้านบาท เพิ่มขึ้นจากปี 2551 ที่ทำได้ 249.32 ล้านบาท โดยมีกำไรสุทธิ 65.12 ล้านบาท หรือหุ้นละ 0.65 บาท เพิ่มขึ้น 28.21% จากปีก่อนที่ทำได้ 50.79 ล้านบาท หรือหุ้นละ 0.51 บาท 
สำหรับกำไรที่เพิ่มขึ้นมาจากปริมาณงานที่เพิ่มขึ้น และบริษัทสามารถควบคุมต้นทุนได้อย่างมีประสิทธิภาพ รวมถึงบริษัทจ่ายภาษีเงินได้ลดลงอันเนื่องจากได้รับสิทธิยกเว้นภาษีเงินได้นิติบุคคลจากกิจการที่ได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) 
“ในปีที่ผ่านมาถือเป็นความสำเร็จที่ TNDT สามารถผลักดันทั้งรายได้และกำไรให้เติบโตตามเป้าหมายที่วางไว้ ตามที่เคยพูดไว้กับทั้งนักลงทุนและผู้ถือหุ้น และในปีนี้ก็ยังคงเดินหน้าผลักดันให้ธุรกิจเติบโตอย่างต่อเนื่อง เพื่อสร้างผลตอบแทนจากการลงทุนที่ดีให้กับทั้งผู้ถือหุ้นและนักลงทุน รวมทั้งเพื่อให้บริษัทเติบโตอย่างแข็งแกร่งในอนาคต” น.ส.ชมเดือน กล่าว
ด้านคณะกรรมการบริษัทมีมติอนุมัติการจ่ายเงินปันผลอีกหุ้นละ 0.16 บาท รวมทั้งปีแจกหุ้นละ 0.26 บาท 
สำหรับแนวโน้มปีนี้บริษัทยังคงตั้งเป้าหมายรายได้ไว้ที่ 360 ล้านบาท เพิ่มขึ้นจากปีก่อนที่ทำได้ใกล้เคียงเป้าหมายที่ 300 ล้านบาท เนื่องจากในปัจจุบันบริษัทยังคงมีงานในมืออยู่กว่า 200 ล้านบาท และยังเตรียมเข้าประมูลงานใหม่อย่างต่อเนื่อง โดยเฉพาะงานในต่างประเทศ เช่น ประเทศลาว สิงคโปร์ พม่า และเวียดนาม เป็นต้น เพื่อกระจายความเสี่ยงและขยายฐานรายได้ในอนาคต